Bosna i Hercegovine će vrlo brzo, vjerojatno odmah nakon općinskih izbora 5. oktobra, povisiti posebne pristojbe na naftu, cigarete, kavu i alkohol, a odmah nakon toga slijedi i povećanje stope poreza na dodanu vrijednost (PDV), najavio je zamjenik ministra financija BiH Fuad Kasumović. On je u izjavi koju u ponedjeljak prenosi "Dnevni avaz" kazao kako je izvjesno da očekivano povećanje pristojbi neće biti dovoljno da popuni sve veći proračunski manjak. Iz toga proizlazi kako je i povećanje sadašnje stope PDV-a od 17 na 20 ili 21 posto postalo nužno jer se moraju nadoknaditi gubici u proračunu koji nastaju postupnim ukidanjem carina na uvoz robe iz Europske unije (EU). Samo u srpnju, kada je BiH ukinula carine za oko deset posto proizvoda iz EU, u njezinom proračunu bilo je čak 24 posto manje sredstava nego u istom mjesecu 2007. godine. Od 1. januara 2009. BiH planira ukinuti carinu na čak 95 posto proizvoda koje uvozi iz EU, a procjena je kako će to rezultirati proračunskim manjkom većim od 60 milijuna eura. Kasumović je upozorio kako PDV mora biti povećan i zbog sve većih izdataka za financiranje javne potrošnje. Doministar financija BiH je pojasnio kako su u proteklim mjesecima značajno povećane plaće u županijskim, entitetskim i državnim tijelima vlasti, a ta povećanja nisu bila temeljena na realnom gospodarskom rastu. "Entiteti se utrkuju tko će više uvećati plaće namještenika, a u tu se utrku uključila i država", kazao je Kausmović. Činjenicu da nitko od istaknutih političara u zemlji ne želi govoriti o povećenju PDV-a Kasumović je objasnio tvrdnjom kako je to nepopularna tema prije bilo kojih izbora. Ocijenio je također kako će povećanje poreza biti udar prije svega na najsiromašnije slojeve stanovništva nazvavši takvu politiku "bezobraznom i neprihvatljivom". "Na kraju će se desiti da će narod ostati bez novca, uništit ćemo gospodarstvo iz temelja, a jedino ćemo mi koji radimo u državnoj birokraciji imati redovite plaće i uživati", sarkastično je zaključio doministar financija. (Kliker.info-Hina)